
CGI jövője a divat- és szépségiparban

Tükröm, tükröm mondd meg nékem, ki valódi e vidéken? Egy digitalizált világban élve olykor fel sem merül bennünk, hogy a reklámban szereplő karakter nem is valódi.
Maga a CGI-technológia (Computer-Generated-Imaginary) már az 1970-es évek óta jelen van a filmiparban (Nedomansky, 2019). Az utóbbi időben annyira népszerűvé vált, hogy a Dior mellett a Balmain is dolgozott reklámokban emberszerű CGI-karakterrel, illetve 2018-ban a Fenty Beauty is felfigyelt Shudura (@shudu.gram) (Cresci, 2018). De vajon képesek-e a CGI-karakterek átvenni az élő modellek munkáját, és amennyiben igen, mikor és milyen mértékben valósulhat meg a változás?
Kutatásomban a szépség- és divatiparban alkalmazott CGI-karakterek hatását vizsgálom kérdőív formájában. Kérdéseim főként a CGI-karakterekben való potenciál felmérésére, az emberek hozzájuk kapcsolt viszonyára és a CGI-karakterek külső jegyeire, élethű ábrázolásukra irányulnak.
Kutatásom központi kérdése a következő: melyik az az iparág, ahol a leginkább működőképes a CGI-technológiával készült emberi karakterek reklámcélú használata most és a jövőben. A dolgozat hipotézisei: H1 = A CGI-technológia, illetve a karakterek reklámcélú használata a jövőben a divat- és szépségiparban is jellemző lesz a befogadók válaszai alapján. H2 = A jövőben a CGI-karakterek átvehetik az élő modellek munkáját a befogadók válaszai alapján. Vizsgálom továbbá, a befogadók jártasságát a témában, illetve az általuk látott teljes, vagy csak részben virtuális karakter milyen hatást vált ki belőlük.
Kutatásieredményeim, hogy maga a technológia a filmipar után leginkább a szépség- és divatiparban jelenik meg, viszont a befogadók túlnyomó százalékban negatív attitűdöt tanúsítanak a CGI-technológia és -karakterek reklámcélú használatával kapcsolatban. Szerintük a társadalmi szépségideált negatív irányba fogja befolyásolni.
A reklámcélú CGI világa keveset kutatott terület a médiatudományban. A technológia alkalmazása megkönnyítheti a szépségipari és divat-cégek munkáját. Ugyanakkor, nem mindig áll mögöttük megfelelően megfogalmazott üzenet és célkitűzés. A dolgozatom képet ad az emberek a CGI-karakterekhez való viszonyulásáról, elfogadásáról. A kutatásomban kapott adatok további tanulmányok alapjait szolgálhatják és segíthetik a CGI-karakterek pozitív irányba való megítélésének fejlesztését.



